Document ID: 32011R0476
Publication Date: 2011-05-17

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 476/2011
tas-17 ta' Mejju 2011
li jemenda r-Regolament tal-Kunsill (UE) Nru 57/2011 fir-rigward tal-limiti ta’ qbid għas-sajd taċ-ċiċċirell fl-ilmijiet tal-UE fiż-żoni ICES IIa, IIIa u IV
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 57/2011 18 ta' Jannar 2011 li jiffissa għall-2011 l-opportunitajiet tas-sajd għal ċerti stokkijiet ta' ħut u gruppi ta' stokkijiet ta' ħut, applikabbli fl-ilmijiet tal-UE u għal bastimenti tal-UE f'ċerti ilmijiet mhux tal-UE (1), u b’mod partikolari l-Artikolu 5(4) tiegħu;
Billi:
(1)
Il-limiti ta’ qbid għaċ-ċiċċirell fl-ilmijiet tal-UE fiż-żoni ICES IIa, IIIa u IV huma stipulati fl-Anness IA għar-Regolament (UE) Nru 57/2011.
(2)
Skont il-punt 4 tal-Anness IID għar-Regolament (UE) Nru 57/2011, il-Kummissjoni għandha tirrevedi l-qbid massimu permissibbli (TAC) u l-kwoti għall-2011 għaċ-ċiċċirell f’dawk iż-żoni, abbażi tal-parir tal-Kunsill Internazzjonali għall-Esplorazzjoni tal-Ibħra (ICES) u l-Kumitat Xjentifiku, Tekniku u Ekonomiku għas-Sajd (STECF).
(3)
L-ICES tat il-parir tagħha fil-21 ta' Frar 2011 għal kull waħda mis-seba' żoni ta' ġestjoni ddefiniti fl-Anness IID tar-Regolament 57/2011. Il-parir tal-ICES ġie analiżat mill-STECF, li ta l-konklużjonijiet tiegħu lill-Kummissjoni fl-24 ta' Frar 2011. Skont dak il-parir, il-limitu tal-qbid għaż-żona ta' ġestjoni nru 1 għandu jiżdied għal 320 000 tunnellata u l-limitu tal-qbid għaż-żona ta' ġestjoni nru 2 jitnaqqas għal 34 000 tunnellata. L-STECF qies ukoll xieraq li jiġu stabbiliti limiti tal-qbid ta' 10 000 tunnellata u 420 tunnellata rispettivament fiż-żoni ta' ġestjoni nru 4 u 6.
(4)
L-STECF qies li l-limiti tal-qbid taż-żoni ta' ġestjoni 3 u 7 għandhom ikunu żero. Madankollu f'parir supplimentari mogħti fis-17 Marzu 2011, l-STECF qies li seta' jiġi permess limitu ta' qbid ta' 10 000 tunnellata fiż-żona ta' ġestjoni nru 3 sabiex jitwettaq monitoraġġ tas-sajd f'dik iż-żona.
(5)
L-Anness IA għar-Regolament (UE) Nru 57/2011 għandu għalhekk jiġi emendat skont dan.
(6)
Il-miżuri stipulati f’dan ir-Regolament huma skont l-opinjoni tal-Kumitat tas-Sajd u l-Akkwakultura,
ADOTTAT DAN IR-REGOLAMENT:
Artikolu 1
L-Anness IA għar-Regolament (UE) Nru 57/2011 għandu jiġi emendat skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 ta’ Mejju 2011.

Metadata:
Eurovoc Level 1 Categories: 100145
100146
100156
100155
Eurovoc Level 2 Categories: 100252
100242
100183
100185
Eurovoc Level 3 Categories: 567
2470
3544
2476
2497
All Eurovoc Categories: 1160
3544
4790
5254
544
5585
598